וילך למסעיו: נ"ל ענינו שהיתה הליכתו נחלקת במסעות הרבה שהיה נוסע ושוהה וחוזר ונוסע, וכיוצא בזה ללשונותם (בראשית ל"ז ט"ו) שנחלקו ללשונות הרבה, למינהו (שם א' י"ב) שנחלק למינים הרבה; ואם היתה הכוונה שלן באכסניות שלן בתחילה (כדעת רש"י וראז') היה לו להזכיר לשון חנייה לא לשון נסיעה, כי המלון עשוי לחנות בו, לא לנסוע בו, ראיה גמורה לדברי ויסעו כל עדת בני ישראל ממדבר סין למסעיהם (שמות י"ז א') והם לא הלכו בדרך ההוא מתמול שלשום.